[Celestinus Episcopus, servus servorum Dei, venerabili fratri Senonensi Archiepiscopo, et dilecto filio Abbati sanctæ Columbæ in Senonensi Diœcesi constituto, salutem et Apostolicam benedictionem. Ex insinuatione dilectorum filiorum Abbatis et Conventus Cluniacensis nos accepisse noveritis, quod cum Prioratus eorum de Charitate tempore quo carissimus in Christo filius noster Philippus illustris Francorum Rex Hierosolymam profectus est, in pœnitentia et peccatis habitantium exigentibus nimio fuisset debitorum onere gravatus, et Petrus de Croyon serviens nobilis viri Comitis Nivernensis nimium ipsos affligeret et gravaret, Prior et fratres ejusdem loci domum de Colenges ad ipsum Priorem spectantem, pro tredecim mille solidis inveniendis ipsi Priori venditioni exponere sunt coacti: unde Prioratus de Charitate damnificatus est plurimum et gravatus. Et licet ipse Comes ad instantiam prædicti Abbatis Cluniacensis postmodum in præsentia venerabilis fratris nostri W. Rhemensis Archiepiscopi sanctæ Sabinæ Cardinalis, Apostolicæ Sedis Legati, tunc curam et sollicitudinem Regni Franciæ, simul cum charissima in Christo filia nostra illustri Regina Francorum matre Regis ipsius gerentis, tactis sacrosanctis Evangeliis juramento firmavit, quod Priori et fratribus de Charitate reipsa pecunia sua domum prætaxatam cum omnibus pertinentiis redderet pacificè possidendam, numquam postmodum quamvis ipsi fratres, ut dicitur, pecuniam illam ei vellent restituere, illud quod juraverat voluit adimplere. Cum igitur cura et sollicitudo omnium Ecclesiarum sit nobis commissa, volentes indemnitati ipsius Prioratus de Charitate, prout debemus, paterno affectu sollicitè providere discretioni vestræ per Apostolica scripta mandamus firmiter injungentes, quatinus supra dictum Comitem Nivernensem qui eamdem domum de Colenges servientis nomine, sicut dicitur, occupavit, et in proprios usus convertit, ut ipsum servientem, si prædicta domus ei fuit restituta, auctoritate nostra monere et inducere efficaciter laboretis, ut domum ipsam Prioratui supradicto, recepta ab ipsis pecunia, restituta sine difficultate qualibet restituere non omittat: et si quid in ipsa domo ab ipso Comite vel prædicto serviente superædificatum est non computetur ipsis fratribus, sed de redditibus domus ipsius receptis illud fiat. Si non idem Comes aut ipse serviens duxerit restituendum, vos nostra freti auctoritate tam ipsum Comitem quàm quoslibet alios domum ipsam tenentes, ad eamdem domum cum pertinentiis præfatis fratribus per excommunicationis et interdicti sententias, sublato contradictionis et appellationis obstaculo, compellatis, facientes utramque sententiam usque ad condignam satisfactionem inviolabiliter observari nullis litteris obstantibus à Sede Apostolica impetratis. Quod si ambo eis exequendis nequiveritis interesse, tu frater Archiepiscope ea nihilominus exequaris. Datum Laterani VIII. Idus Augusti. Pontificatus nostri, anno sexto.]